নারদ-কাণ্ডে আজ, বৃহস্পতিবার দ্বিতীয় দফায় লালবাজারের ডাক পেলেন বর্ধমানের প্রাক্তন পুলিশ সুপার এস এম এইচ মির্জা। 
নারদ-তদন্তে ম্যাথু স্যামুয়েলের বিরুদ্ধে ওঠা অভিযোগ খতিয়ে দেখতে বুধবার মির্জাকে জিজ্ঞাসাবাদের জন্য ডাকা হয়েছিল। এদিন প্রায় ঘণ্টা চারেক ধরে তাঁকে জিজ্ঞাসাবাদ করেন মামলার তদন্তকারী অফিসার বাসুদেব ভট্টাচার্য-সহ অন্য আধিকারিকেরা। কিছু সময়ের জন্য সেখানে ছিলেন যুগ্ম কমিশনার (অপরাধ দমন) বিশাল গর্গ। মির্জার বয়ান রেকর্ড করা হয়েছে।
লালবাজার সূত্রের খবর, মির্জা তদন্তকারী অফিসারদের জানিয়েছেন, তিনি কোনও দিনই ‘নারদনিউজ ডটকমের’ সিইও ম্যাথুকে চিনতেন না। তাঁর সঙ্গে কোনওদিন দেখাও করেননি। প্রসঙ্গত, গত মার্চে ‘নারদনিউজে’র তরফে প্রকাশিত গোপন ক্যামেরা অভিযানের ফুটেজে তৃণমূলের একডজন নেতা-মন্ত্রী-সহ মির্জার বিরুদ্ধে টাকা নেওয়ার অভিযোগ উঠেছিল। ওই ফুটেজে তৃণমূলের বড়-ছোট-মেজো নেতা সম্পর্কে নানান মন্তব্য করেছিলেন এই আইপিএস অফিসার। যদিও ভিডিও ফুটেজের সত্যতা যাচাই করেনি ‘এবেলা’। 
লালবাজার সূত্রের খবর, এদিন মির্জা তদন্তকারীদের জানিয়েছেন, ওই ফুটেজ দেখে তিনি অবাকই হয়েছিলেন। এতে তাঁর সামাজিক সম্মান নষ্ট হয়েছে বলে দাবি করেছেন মির্জা। বর্ধমানের প্রাক্তন পুলিশ সুপার জানিয়েছেন, ওই পদে থাকাকালীন তিনি অনেকের সঙ্গেই দেখা করতেন। কিন্তু ইমপেক্স নামে কোনও সংস্থার কর্তার পরিচয়ে সন্তোষ শঙ্করণ (ছদ্মবেশে এই পরিচয়ই ছিল নারদ-কর্তা ম্যাথু স্যামুয়েলের) নামে কেউ তাঁর কাছে এসেছিলেন বলে তিনি মনে করতে পারছেন না। ম্যাথুর থেকে ঘুষ নেওয়ার অভিযোগ পত্রপাঠ খারিজ করে দিয়েছেন এই আইপিএস অফিসার। 
এদিন বেলা পৌনে ১২টা নাগাদ লালবাজার পৌঁছন অধুনা স্পেশাল স্ট্রাইকিং ফোর্সের কম্যান্ডান্ট মির্জা। গাড়ি নিয়ে সটান লালবাজারের গোয়েন্দা বিভাগের বিল্ডিংয়ের সামনে নামেন তিনি। পরনে উর্দি ছিল না। সাদা পোশাকেই এসেছিলেন। লালবাজার পৌঁছেই মির্জা গোয়েন্দা বিভাগের দোতলায় আর্থিক অপরাধ দমন শাখার এসি বাসুদেবের কার্যালয়ে চলে যান। সেখানেই তাঁকে জিজ্ঞাসাবাদ করা হয়। বিকাল পৌনে ৪টে নাগাদ মির্জা লালবাজার ছেড়ে বেরিয়ে যান। যুগ্ম কমিশনার বিশাল গর্গ জানিয়েছেন, মির্জাকে ডাকা হয়েছিল। তাঁকে জিজ্ঞাসাবাদ করে তাঁর বয়ান রেকর্ড করেছেন মামলার তদন্তকারী অফিসার। 
মির্জা চলে যাওয়ার পরে সন্ধ্যায় পুলিশ কমিশনার রাজীব কুমারের সঙ্গে একটি বৈঠক করেন বিশাল। এরপর রাতে মির্জাকে ফের তলব করার কথা জানা যায়। লালবাজারের এক কর্তা জানিয়েছেন, এদিন মির্জার কাছ পাওয়া কিছু নতুন তথ্য যাচাই করা হচ্ছে। সেকারণে তাঁকে ফের ডাকা হয়েছে।
প্রসঙ্গত, ঘুষ-কাণ্ডে প্রথম যখন মির্জার নাম জড়ায় তখনও ‘ঘনিষ্ঠমহলে’ ম্যাথুকে তিনি চেনেন না বলে দাবি করেছিলেন বর্ধমানের প্রাক্তন পুলিশ সুপার। যদিও ম্যাথু জানিয়েছিলেন, গোপন ক্যামেরা অভিযানের স্বার্থে মধ্য কলকাতার একটি হোটেলের পাশাপাশি তাঁর বাংলোয় গিয়ে মির্জার সঙ্গে দেখা করেছিলেন তিনি। নারদ-কর্তার দাবি, তিনি তৃণমূলের কাউকে চিনতেন না। মির্জা এবং খানাকুলের বিধায়ক ইকবাল আহমেদ তাঁকে তৃণমূলের নেতা-মন্ত্রীদের অন্দরমহল পর্যন্ত পৌঁছে দিতে সাহায্য করেছিলেন। লালবাজার সূত্রের খবর, ম্যাথু যা-ই বলুন, মির্জা নারদ-কর্তাকে চিনতেন না বলেই জানিয়েছেন। এদিকে, দ্বিতীয় দফায় লালবাজারের গোয়েন্দা বিভাগের পাঠানো সমনের প্রেক্ষিতে ম্যাথু যে চিঠি দিয়েছিলেন, তার কোনও জবাব এদিন পর্যন্ত পাননি নারদ-কর্তা।